Il-Kummissjoni Ewropea llum ħabbret li se tikkontribwixxi EUR 6 miljun għal prova tat-tilqima fir-Repubblika Demokratika tal-Kongo (RDK). Il-finanzjament ġej mill-programm tal-UE għar-riċerka u l-innovazzjoni, Orizzont 2020, li appoġġa l-iżvilupp tat-tilqima l-ġdida. Din id-dikjarazzjoni qed issir hekk kif it-tifqigħa tal-Ebola fir-RDK qed tkompli tinfirex fil-Lvant tal-pajjiż b'riskju kbir li tespandi fil-pajjiżi ġirien, filwaqt li qed jittieħdu azzjonijiet komplementari biex din it-theddida titrażżan u tiġi eliminata. Christos Stylianides, il-Kummissarju Ewropew għall-Għajnuna Umanitarja u l-Ġestjoni tal-Kriżijiet u l-Koordinatur tal-UE għall-Ebola qal: “Hekk kif l-Ebola qed tkompli tinfirex, jeħtieġ li niġġieldu kontra din il-marda minn kull lat. It-tilqim huwa parti importanti minn dawn l-isforzi. L-UE hija impenjata li tappoġġa lill-Organizzazzjoni Dinjija tas-Saħħa u lill-awtoritajiet tar-RDK fl-isforzi tagħhom biex jiġġieldu kontra din it-tifqigħa.” Carlos Moedas, il-Kummissarju għar-Riċerka, ix-Xjenza u l-Innovazzjoni, żied jgħid: “Jeħtieġ li nirbħu l-ġlieda kontra l-Ebola, u kapaċi nirbħuha. Għandna r-riżorsi. L-UE appoġġat l-iżvilupp tat-tilqima l-ġdida kontra l-Ebola u issa qed inniedu l-istudji kliniċi fir-Repubblika Demokratika tal-Kongo. Flimkien se neqirdu din l-epidemija darba għal dejjem.” L-Unjoni Ewropea ilha tipprovdi appoġġ wiesa' biex tiġi miġġielda l-marda sa minn meta din ġiet iddikjarata l-ewwel darba fl-2018, inkluż permezz ta' assistenza umanitarja, billi tibgħat esperti fiż-żoni milquta, billi timmobilizza s-servizz tal-ajru umanitarju tal-UE “ECHO Flight” u permezz ta' appoġġ għas-settur tas-saħħa fil-pajjiż. Sfond L-UE se tappoġġa l-istudju kliniku kritiku fir-RDK permezz ta' ftehim eżistenti mal-Koalizzjoni għall-Innovazzjonijiet ta' Tħejjija Epidemika (CEPI). Dan l-istudju tħejja minn konsorzju ta' sħab li jinkludi l-Gvern tar-RDK, l-Institut National de Recherche Biomédicale (INRB), is-CEPI, Johnson & Johnson, il-London School of Hygiene and Tropical Medicine, Médecins Sans Frontières (MSF), il-Wellcome Trust u l-Epicentre. Barra minn hekk, l-UE hija parti mill-Inizjattiva dwar Mediċini Innovattivi (IMI), sħubija pubblika-privata li tat appoġġ għall-iżvilupp kliniku tar-reġim preventiv u sperimentali ta' tilqim f'żewġ dożi kontra l-Ebola, u li ppermettiet il-manifattura tal-ħażna attwali ta' 1.5 miljun doża tat-tilqima. L-azzjoni tal-UE fil-ġlieda kontra l-Ebola Sa mill-ewwel jum li fih ġiet iddikjarata t-tifqigħa tal-Ebola fir-RDK, l-Unjoni Ewropea tat appoġġ konsiderevoli għall-ġlieda kontra din il-marda. L-appoġġ jinkludi aktar minn EUR 47 miljun f'finanzjament umanitarju għal diversi azzjonijiet bħala reazzjoni għall-Ebola fir-RDK; EUR 180 miljun mill-Fond Ewropew għall-Iżvilupp (2014–2020) bħala appoġġ għas-settur tas-saħħa fir-RDK, inkluż EUR 6 miljun għall-forniment ta' servizzi ta' kura tas-saħħa b'xejn fi tmien żoni affettwati mill-Ebola; aktar minn EUR 4.5 miljun għat-tisħiħ tal-miżuri ta' prevenzjoni u ta' tħejjija għall-Ebola fl-Uganda, is-Sudan t'Isfel, il-Burundi u ir-Rwanda; EUR 230.5 miljun għar-riċerka u l-iżvilupp tat-tilqima kontra l-Ebola sa mill-2014 (inkluż is-EUR 6 miljun imħabbra llum); il-finanzjament favur it-tisħiħ tas-settur tas-saħħa ġenerali fil-Burundi u fis-Sudan t'Isfel; u d-disponibbiltà tas-Servizz tal-Ajru Umanitarju tal-UE għall-appoġġ tal-ħaddiema umanitarji fuq il-post. Għal aktar informazzjoni